**Sverre Steen-prisen 2023**

**Juryens innstilling**

Sverre Steen prisen 2023 tildeles Tore Linné Eriksen for hans samlede og svært omfattende formidling gjennom et halvt århundre.

Knapt noen norsk historiker har formidlet mer om Afrika enn Tore Linné Eriksen, og han regnes med rette som en av de fremste norske afrikaforskerne i vår tid. Han har skrevet og/eller bidratt i mer enn 50 bøker, mange av dem med tema knyttet til det afrikanske kontinentet. Ikke bare antallet er imponerende, men også det at flere av hans bøker er blitt folkelesning og har nådd langt utover det akademiske historiefaglige feltet.

Eriksen har ikke bare publisert artikler og bøker, men har formidlet historie gjennom en rekke andre sjangre og formidlingsplattformer: Kronikker, bokanmeldelser, essays, åpne foredrag og forelesninger, radioprogrammer og lærebøker.

Tore Linné Eriksens forfatterskap strekker seg over et halvt århundre, og har en tematisk bredde som spenner fra enkeltmenneskers biografi til et helt kontinents historie fra de første tider til i dag.

Juryen vil spesielt trekke frem hans forfatterskap rettet inn mot barn og unge, et forfatterskap som ikke bare har gitt ham Brageprisen (Vår felles fortid, 1993), men også Kulturrådets pris (2002). Sistnevnte for hans biografi om Nelson Mandela.

Bodø/Trondheim, 8. august 2023

Per Bjarne Ravnå Karl Erik Haug Hanna Mellemsether